
Către,




BIROUL PERMANENT AL




CAMEREI DEPUTAȚILOR
Vă înaintăm, alăturat, raportul COMUN asupra proiectului de  Lege pentru completarea art.6 din Legea nr.52/2003 privind transparența decizională în adminstrația publică, trimis Comisiei pentru administrație publică şi amenajarea teritoriului și Comisiei juridice, de disciplină şi imunităţi cu adresa nr. PLx. 429 din 4 noiembrie 2013.
 
        PREŞEDINTE,

   

PREŞEDINTE,                                                                             

     Marin ALMĂJANU   

    Liviu-Bogdan CIUCĂ

raportul COMUN 
asupra proiectului de  Lege pentru completarea art.6 din Legea nr.52/2003 privind transparența decizională în adminstrația publică

În conformitate cu prevederile art. 95 din Regulamentul Camerei Deputaţilor, republicat, Comisia pentru administrație publică și amenajarea teritoriului și Comisia juridică, de disciplină şi imunităţi  au fost sesizate spre dezbatere, în fond, cu proiectul de Lege pentru completarea art.6 din Legea nr.52/2003 privind transparența decizională în adminstrația publică, trimisă cu adresa nr. PL.x.429 din 4 noiembrie 2013, înregistrat cu nr.4c-6/453 din 4 noiembrie 2013, respectiv cu nr.4c-11/1246 din  5 noiembrie 2013.
Potrivit prevederilor art. 75 din Constituţia României, republicată şi ale art. 92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din data de 29 octombrie 2013.

Consiliul Legislativ a avizat favorabil iniţiativa legislativă, conform avizului nr.440 din 22 mai 2013.
Guvernul României a transmis un punct de vedere, cu nr. 1250 din 18 iulie 2013 prin care nu susţine adoptarea iniţiativei legislative.

Propunerea legislativă supusă dezbaterii are ca obiect de reglementare completarea art.6 din Legea nr.52/2003 privind transparența decizională în administrația publică, cu completările și modificările ulterioare, cu un nou alineat în sensul acordării instituțiilor publice a posibilității de a organiza dezbateri publice cu privire la procesul de elaborare a actelor normative și în mediul virtual.
În conformitate cu prevederile art.61 și art.63 din Regulamentul Camerei Deputaţilor, republicat, cu modificările şi completările ulterioare, membrii Comisiilor au examinat iniţiativa legislativă mai sus menţionată, expunerea de motive, avizul Consiliului Legislativ şi punctul de vedere al Guvernului României în şedinţe separate. Comisia pentru administrație publică și amenajarea teritoriului în ședința din 11 martie 2014, iar Comisia juridică, de disciplină și imunități în ședința din 20 noiembrie 2013.
Din numărul total de 25 de  membri ai Comisiei pentru administrație publică și amenajrea teritoriului au participat la şedinţă 22 deputaţi.
Din numărul total de 27 de  membri ai Comisiei juridice, de disciplină şi imunităţi au participat la şedinţă 21 deputaţi.
La dezbateri au participat în calitate de invitați, în conformitate cu prevederile art.54 şi 55 din Regulamentul Camerei Deputaţilor, republicat, domnul Toma Cîmpeanu - secretar de stat și domnul Munteanu Cristian - director cabinet în cadrul Ministerului pentru Societatea Informațională.

Cu ocazia dezbaterilor s-a constatat că procedurile actuale privind participarea cetățenilor și a asociațioilor legal constituite la procesul de elaborare a actelor normative nu ar trebui înlocuite cu ”proceduri virtuale”, ci eventual, completate de către acestea. procedurile virtuale nu pot garanta identitatea reală a persoanelor care ar participa la dezbaterea publică și nici numărul real al acestora.

Atâta timp cât nu este reglementat aspectul identificării și autentificării persoanelor care participă la deciziile virtuale, nu este de dorit ca autoritățile publice să fie nevoite să ia în considerare propuneri de modificare a legislației venite de la persoane a căror identitate este greu de stabilit ulterior și care nu sunt organizate în asociații reprezentative coagulate din rândul societății civile. De asemenea, s-a constatat că nimic nu împiedică instituțiile publice să organizeze dezbateri publice pe paginile proprii de internet, nefiind nevoie de modificări legislative în acest sens.
În urma dezbaterii, membrii Comisiilor au hotărât, cu unanimitate de voturi, respingerea proiectului de Lege pentru completarea art.6 din Legea nr.52/2003 privind transparența decizională în adminstrația publică.
În raport de obiectul şi conţinutul său, propunerea legislativă face parte din categoria legilor ordinare.
 
        PREŞEDINTE,

   

PREŞEDINTE,                                                                             

     Marin ALMĂJANU   

    Liviu-Bogdan CIUCĂ


SECRETAR 



  SECRETAR

          Radu BABUȘ


Theodor-Cătălin NICOLESCU
Expert parlamentar Nicoleta Toma




Consilier parlamentar, Paul Şerban

